钦定古今图书集成/明伦汇编/氏族典/第273卷 > 王都中
## 钦定古今图书集成/明伦汇编/氏族典/第273卷 > 王都中

按《元史王都中传》：“都中字元俞，福之福宁州人。父积
翁，使日本，遇害。都中生三岁，即以恩授从仕郎。已而
世祖追念其父功，特授都中少中大夫、平江路总管
府治中，时年甫十七，僚吏见其年少，颇易视之。都中
遇事剖析，动中肯綮，皆愕眙不敢欺。改郴州路总管。
郴俗喜斗争，都中乃大治学舍，延儒教学其中，以义”
礼开晓之，俗为之变。除两浙都转运盐使，未上，擢海
南海北道肃政廉访使。请于行省，遍历三十四场，验
其物力高下以损益之，役既平而课亦足，公私便之。
天历初，被省檄整点七路军马，境内晏然。徙广东道
宣慰使。元统初，拜河南行省参知政事，中道以疾作，
南归。至正元年卒。赠昭文馆大学士，谥“清献。”自号“本
斋。”